Komisijos sprendimas
1994 m. vasario 16 d.
nustatantis laikiną trečiųjų šalių, iš kurių valstybės narės leidžia importuoti laukinių medžiojamųjų gyvūnų mėsą, sąrašą
(94/86/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 16 d. Tarybos direktyvą 92/45/EEB dėl visuomenės ir gyvūnų sveikatos problemų, susijusių su laukinių medžiojamųjų gyvūnų medžiojimu ir laukinių medžiojamųjų gyvūnų mėsos tiekimu į rinką [1], su pakeitimais, padarytais Direktyva 92/116/EEB [2], ypač į jos 16 straipsnio 2 ir 3 dalis,
kadangi laukinių medžiojamųjų gyvūnų mėsa privalo būti importuojama iš trečiųjų šalių ar trečiųjų šalių vietų, kurios valstybėms narėms gali pateikti nustatytoms pateikimo į Bendrijos rinką sąlygoms lygiavertes garantijas;
kadangi, siekiant palengvinti naują kontrolės sistemą, reikia sudaryti laikiną trečiųjų šalių ar trečiųjų šalių vietų, iš kurių leidžiama importuoti laukinių medžiojamųjų plunksnuočių mėsą ar kitų laukinių medžiojamųjų gyvūnų mėsą, sąrašą;
kadangi yra tikslinga atskirti šviežią kanopinių mėsą, kurią leidžiama importuoti iš trečiųjų šalių, išvardytų Tarybos sprendimo 79/542/EEB [3] su paskutiniais pakeitimais, padarytais Komisijos sprendimu 93/507/EEB [4], priedo I dalyje pateiktame sąraše;
kadangi, atsižvelgiant į suderinimą su nauja sistema po šių sąrašų patvirtinimo, tikslinga numatyti jų taikymo laikotarpį;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti laukinių medžiojamųjų plunksnuočių mėsą iš trečiųjų šalių, išvardytų priedo I dalies sąraše.
Valstybės narės leidžia importuoti laukinių medžiojamųjų gyvūnų mėsą, išskyrus laukinių medžiojamųjų plunksnuočių mėsą, iš trečiųjų šalių, išvardytų priedo II dalies sąraše.
2 straipsnis
Šis sprendimas taikomas nuo 1994 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 1994 m. vasario 16 d.